На основу члана 43 став 1 тачка 5 Закона о запошљавању и осигурању за случај незапослености („Сл. гласник РС“, бр. 36/09, 88/10, 38/15, 113/17 – др. закон,113/17 и 49/21), члана 13 став 1 тачка 2 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09, 32/13 и 14/22 – др. закон), Акционог плана за период од 2021. до 2023. године за спровођење Стратегије запошљавања у Републици Србији за период од 2021. до 2026. године („Сл. гласник РС“, бр. 30/21) и чл. 79, 105 и 129 Правилника о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15, 5/17 и 9/18), Споразума о уређивању међусобних права и обавеза у реализацији мера активне политике запошљавања број 0306-101-8/2023 од 16.05.2023.године

# НАЦИОНАЛНА СЛУЖБА ЗА ЗАПОШЉАВАЊЕ И ОПШТИНА ПАЛИЛУЛА

**Расписују**

# ЈАВНИ ПОЗИВ

**ЗА УЧЕШЋЕ У ФИНАНСИРАЊУ МЕРЕ**

# ОБУКА НА ЗАХТЕВ ПОСЛОДАВЦА У 2023. ГОДИНИ

**I ОСНОВНЕ ИНФОРМАЦИЈЕ**

Мера обука на захтев послодавца (у даљем тексту: мера) подразумева учешће у финансирању обуке незапосленог ради стицања знања и вештина потребних за обављање послова на конкретном радном месту, уколико на евиденцији незапослених Националне службе за запошљавање (у даљем тексту: Национална служба) нема лица са потребним знањима и вештинама, односно постојећа знања и вештине не одговарају потребама конкретног радног места.

# Мера подразумева:

а) реализацију обуке у трајању до 960 часова (у зависности од врсте, сложености послова и других елемената од значаја за трајање обуке), у складу са стандардима нивоа обука1 или посебним законом или правилником, *или*

реализацију обуке за особе са инвалидитетом, у складу са програмом обуке за коју је издато одобрење за спровођење мера и активности професионалне рехабилитације министарства надлежног за послове запошљавања и

б) заснивање радног односа са најмање 50% полазника који су са успехом завршили обуку.

На основу образложеног захтева, послодавац може да заснује радни однос са полазником и током обуке.

За реализацију мере Национална служба:

# послодавцу на основу захтева може да исплати:

* средства на име учешћа у финансирању трошкова обуке, зависно од дужине трајања теоријско-практичне обуке, а највише до 170.000,00 динара по полазнику, у два дела, и то:
  + први део од 50% укупних средстава по отпочињању обуке и
  + други део након завршетка обуке, односно по достављању доказа да су полазници обучени (25% укупних средстава) или обучени и запослени (50% укупних средстава),

o за укључивање незапослених особа са инвалидитетом, средства за финансирање трошкова обуке се увећавају за 20%;

Средства додељена по основу мере су de minimis државна помоћ.

# незапосленом полазнику исплаћује:

* месечну новчану помоћ у висини од 20.000,00 динара за пун фонд часова,
* средства за трошкове превоза;

# незапосленом полазнику – особи са инвалидитетом исплаћује:

* месечну новчану помоћ у висини 20% минималне зараде утврђене у складу са прописима о раду, за пун фонд часова, ако се обука изводи у трајању од најмање 100 часова и ако особа са инвалидитетом није корисник новчане накнаде за случај незапослености, у складу са законом,
* средства за трошкове превоза, и за пратиоца ако је потребан, у висини неопорезивог износа, у складу са законом;

Уколико је повољније, за незапосленог полазника обуке – особу са инвалидитетом исплаћује се износ месечне новчане помоћи и трошкова превоза у висини утврђеног износа за незапосленог полазника обуке – остала лица.

# врши обрачун и уплату доприноса за случај повреде на раду и професионалне болести за полазнике обуке, у складу са законом.

Средства намењена незапосленом полазнику Национална служба може да исплаћује и у случају када послодавац сноси трошкове обуке.

Новчана помоћ се не исплаћује полазнику обуке који је корисник новчане накнаде за случај незапослености.

# II УСЛОВИ УЧЕШЋА

Право учешћа у реализацији мере може остварити послодавац под условом:

* да припада приватном сектору (удео приватног капитала у власничкој структури 100%), односно да је предузеће за професионалну рехабилитацију и запошљавање особа са инвалидитетом које послује са већинским државним капиталом;
* да је у дозвољеном оквиру опредељеног износа за de minimis државну помоћ у текућој фискалној години и претходне две фискалне године, у складу са прописима за доделу државне помоћи;
* да има план и програм обуке по коме ће се полазник обучавати;
* да измирује обавезе по основу пореза и доприноса за обавезно социјално осигурање у законским роковима;
* да у последњих шест месеци није био дуже од 30 дана непрекидно евидентиран у регистру дужника принудне наплате Народне банке Србије;
* да је измирио раније уговорне и друге обавезе према Националној служби, осим за обавезе чија је реализација у току, под условом да исте редовно измирује;
* да обучава и запошљава незапослено лице које се води на евиденцији Националне службе,Филијала Ниш-Општина Палилула ,задовољава опште и посебне услове за укључивање у обуку, у складу са важећим актима Националне службе и које није било у радном односу код подносиоца захтева у периоду од шест месеци пре подношења захтева;
* да има кадровске капацитете за реализацију мере, односно да обезбеди инструктора који:
  + има минимум средње образовање,
  + запослен је или радно ангажован код подносиоца захтева са фондом часова који је једнак дневној динамици реализације обуке, односно запослен је или ангажован у образовној установи / организацији регистрованој за образовање одраслих, уколико се обука реализује у сарадњи са истом,
  + има најмање 12 месеци радног искуства на пословима за које се лице обучава и квалификацију која је у складу са пословима за које се лице обучава, односно, има најмање 24 месеца радног искуства на пословима за које се лице обучава, уколико нема одговарајућу квалификацију;
* послодавац има обавезу да обезбеди једног инструктора за једну образовну групу од највише 10 полазника; обука мора да се реализује у једном циклусу, са могућношћу формирања више полазничких група;
* да има техничке, просторне и друге капацитете за реализацију обуке, односно да радни простор, техничка средства и опрема по функционалности одговарају величини образовне групе и у складу су са радним местом за које се лица обучавају, као и да обезбеди све услове у складу са прописима о безбедности и здрављу на раду, односно уговор о реализацији обуке или њеног дела са одговарајућом образовном установом или организацијом регистрованом за образовање одраслих, уколико се обука реализује у сарадњи са истом.

За реализацију мере за незапослене особе са инвалидитетом, послодавац мора да испуњава кадровске, техничке, просторне и друге капацитете за реализацију програма обуке у складу са одобрењем за спровођење мера и активности професионалне рехабилитације издатим од стране министарства надлежног за послове запошљавања.

# Пре укључивања у меру Национална служба врши проверу испуњености законских и услова Јавног позива за незапослена лица.

**III ПОДНОШЕЊЕ ЗАХТЕВА**

# Документација за подношење захтева:

* захтев за учешће у мери на прописаном обрасцу Националне службе;
* фотокопија решења надлежног органа о упису у регистар, уколико подносилац захтева није регистрован у Агенцији за привредне регистре; уколико се делатност обавља изван седишта послодавца (издвојено место), односно у издвојеном организационом делу (огранак) – извод из регистра или одлука надлежног органа о формирању организационог дела;
* уколико подносилац захтева обуку реализује на локацији изван свог седишта, односно организационог дела, потребно је да достави доказ о локацији на којој се реализује обука (споразум о пословно-техничкој сарадњи, уговор о закупу простора и сл.);
* извод из акта о организацији и систематизацији послова код послодавца, где је као услов за рад на одређеним пословима предвиђено радно ангажовање лица одређеног профила, односно занимања, *или*

назив и опис послова за које ће се незапослени обучавати, као и услови за обављање истих, уколико подносилац захтева нема законску обавезу доношења акта о организацији и систематизацији послова;

* доказ о квалификацијама / стручној оспособљености инструктора (диплома, сертификат, уверење, лиценца и сл.),
* уговор са образовном установом или организацијом регистрованом за образовање одраслих, уколико се обука изводи у сарадњи са том установом.

За реализацију мере за незапослене особе са инвалидитетом, послодавац подноси и одобрење за спровођење мера и активности професионалне рехабилитације издато од стране министарства надлежног за послове запошљавања, са програмом обуке за коју је поднет захтев.

Проверу испуњености услова Национална служба врши увидом у податке о којима се води службена евиденција.

Национална служба задржава право да тражи и друге доказе релевантне за одлучивање о поднетом захтеву.

# Начин подношења захтева

Захтев за учешће у мери подноси се организационој јединици Националне службе-Филијала Ниш ,непосредно, путем поште или електронским путем, на прописаном обрасцу који се може добити у организационој јединици Националне службе-Филијала Ниш или преузети са сајта [www.nsz.gov.rs](http://www.nsz.gov.rs/).

# IV ДОНОШЕЊЕ ОДЛУКЕ

Одлука о одобравању средстава за меру доноси се на основу провере испуњености услова из Јавног позива, бодовања и рангирања поднетог захтева за учешће у мери. У циљу провере испуњености услова из Јавног позива Национална служба ће извршити службени обилазак послодавца.

# Бодовање поднетих захтева

Приликом бодовања захтева који су испунили услове из Јавног позива, узимају се у обзир следећи критеријуми:

|  |  |  |  |  |
| --- | --- | --- | --- | --- |
| **БОДОВНА ЛИСТА** | | | | |
| Бр | Критеријуми | | | Бодови |
| 1. | Кадровски капацитети | Инструктор поседује исту струку и има више од 36 месеци радног искуства  *или*  инструктор поседује стручна и практична знања за обављање послова на којима се обучава полазник обуке и има више од 48 месеци радног искуства на тим пословима | | 20 |
| Инструктор поседује исту струку у којој се полазник обуке обучава и има од 24 до 36 месеци радног искуства  *или*  инструктор поседује стручна и практична знања за обављање послова на којима се обучава полазник обуке и има од 36 до 48 месеци радног искуства на тим пословима | | 10 |
| Инструктор поседује исту струку у којој се полазник обуке обучава и има од 12 до 24 месеца радног искуства  *или*  инструктор поседује стручна и практична знања за обављање послова на којима се обучава полазник обуке и има од 24 до 36 месеци радног искуства на тим пословима | | 5 |
| 2. | Делатност послодавца (претежна) | Производна | | 20 |
| Услужна | | 10 |
| Остало | | 5 |
| 3. | Дужина обављања делатности | Пословање дуже од 5 година | | 20 |
| Пословање од 3 до 5 година | | 15 |
| Пословање од 1 до 3 године | | 10 |
| Пословање до 1 године | | 5 |
| 4. | Претходно коришћена средства Националне службе кроз меру обука на захтев  послодавца\* | Проценат запослених лица по завршетку уговорне обавезе\*\* | Више од 50% запослених лица | 40 |
| Запослено до 50% лица | 20 |
| Није било запослених | 0 |
| Послодавац раније није користио финансијска средства | | 40 |
| Уговорна обавеза послодавца још траје | | 20 |
| **МАКСИМАЛАН БРОЈ БОДОВА** | | | | **100** |

\*Критеријум „Претходно коришћена средства Националне службе кроз меру обука на захтев послодавца“ односи се на меру обука на захтев послодавца спроведену по јавним позивима у 2020, 2021. и 2022. години, коју је финансирала делимично или у целости Национална служба.

\*\*Критеријум „Проценат запослених лица по завршетку уговорне обавезе“ подразумева однос броја лица која су на 180-ти дан по изласку из мере/завршетку уговорне обавезе задржана у радном односу код истог или су засновала радни однос код другог послодавца и броја незапослених лица која су била укључена у меру код подносиоца захтева. Наведене податке Национална служба ће утврдити на основу увида у базу података из свог информационог система.

Уколико постоји већи број захтева са истим бројем бодова, одлучиваће се по редоследу подношења захтева.

Ранг листа објављује се на огласној табли надлежне филијале.

За захтеве за реализацију мере за незапослене особе са инвалидитетом не врши се бодовање поднетих захтева, из разлога што се обука спроводи у складу са одобрењем за спровођење мера и активности професионалне рехабилитације издатим од стране министарства надлежног за послове запошљавања.

# Динамика одлучивања

Одлука о одобравању средстава доноси се у року од 60 дана од дана подношења захтева. Изузетно, захтеви који испуњавају услове Јавног позива, а по којима није позитивно одлучено у наведеном року, могу бити поново узети у разматрање уколико се за то стекну услови.

Национална служба и Општина Палилула задржавају право да приликом одлучивања по поднетом захтеву изврше корекцију броја тражених лица.

# V ЗАКЉУЧИВАЊЕ УГОВОРА

Национална служба,Општина Палилула и послодавац у року од 45 дана од дана доношења одлуке о одобравању средстава закључују уговор којим уређују међусобна права и обавезе. У случају да од датума доношења одлуке до краја календарске године у којој је донета одлука има мање од 45 дана, уговор између Националне службе и послодавца мора бити закључен до краја календарске године.

Датум почетка обуке мора бити након датума закључивања уговора са послодавцем, а у току календарске године у којој је донета одлука.

# Документација за закључивање уговора са послодавцем

У циљу закључивања уговора послодавац је у обавези да достави одговарајућа средства обезбеђења уговорних обавеза, и то:

# За предузетника:

* за одобрена средства у износу до 3.000.000,00 динара – две истоветне бланко трасиране менице корисника средстава са два жиранта и меничним овлашћењима;
* за одобрена средства у износу од 3.000.001,00 динар и више – банкарска гаранција у вредности одобрених средства за трошкове обуке, са роком важења од 6 месеци дуже од трајања уговорне обавезе.

# За правно лице:

* за одобрена средства у износу до 3.000.000,00 динара – две истоветне бланко соло менице са меничним овлашћењима;
* за одобрена средства у износу од 3.000.001,00 динар и више – банкарска гаранција у вредности одобрених средства за трошкове обуке, са роком важења од 6 месеци дуже од трајања уговорне обавезе.

# Уз достављена средства обезбеђења неопходно је приложити:

* потврду о пријему захтева за регистрацију меница (за правна лица);
* фотокопију картона депонованих потписа код пословне банке, за текући рачун на који ће бити пренета средства на име учешћа у финансирању трошкова обуке;
* фотокопију / очитану личну карту овлашћеног лица корисника средстава/жиранта и
* друге доказе у зависности од статуса жиранта.

Жирант може бити свако пословно способно физичко лице које је у радном односу на неодређено време, физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.), пензионер.

Након закључивања уговора са послодавцем, Национална служба,Општина Палилула и полазник обуке закључују уговор којим се регулишу међусобна права и обавезе. У току трајања обуке полазник може задржати статус незапосленог лица или засновати радни однос са послодавцем.

# VI ОБАВЕЗЕ ИЗ УГОВОРА

**Послодавац је у обавези да током трајања обуке:**

* упозна полазника обуке са планом и програмом обуке и његовим обавезама;
* доставља редовно Националној служби извештаје о присутности полазника на обуци, најкасније до 05. у месецу за претходни месец, а на основу вођења евиденције о присутности полазника на обуци;
* обучи полазника за рад на пословима у складу са програмом обуке и закљученим уговором;
* изврши замену полазника са другим незапосленим лицем са евиденције Националне службе, уколико полазник прекине обуку и уколико надлежна филијала и послодавац процене да се ново лице може обучити током преосталог периода трајања обуке;
* омогући Националној служби контролу реализације уговорних обавеза;
* обавести Националну службу о свим променама које су од значаја за реализацију уговора у року од 8 дана од дана настанка промене.

# Послодавац је у обавези да после завршетка обуке:

* изда полазнику обуке одговарајуће уверење о стеченим компетенцијама или му омогући стицање истог у надлежној институцији;
* по завршетку обуке достави Националној служби писани извештај о реализацији обуке и списак издатих уверења;
* у року од 30 дана од дана завршетка обуке заснује радни однос са најмање 50% полазника обуке на пословима за које су обучени;
* запослена лица задржи у радном односу најкраће 6 месеци од датума заснивања радног односа;
* запослена лица не уступа на рад другом послодавцу;
* у случају престанка радног односа лица, заснује радни однос са другим незапосленим лицем са евиденције Националне службе,Филијала Ниш-Општина Палилула у року до 30 дана од дана престанка радног односа, за преостало време дефинисано уговором, продужено за период спроведене замене;
* омогући Националној служби контролу реализације уговорних обавеза;
* обавести Националну службу о свим променама које су од значаја за реализацију уговора у року од 8 дана од дана настанка промене.

У случају да послодавац не реализује обавезе утврђене уговором, дужан је да изврши повраћај исплаћених средства, увећаних за законску затезну камату од датума преноса средстава.

У случају да послодавац по истеку периода обуке у којој Национална служба није учествовала у финансирању трошкова обуке, не реализује обавезу запошљавања најмање 50% полазника обуке, дужан је да на име уговорне казне за сваки месец пропуштања заснивања радног односа плати износ од 28.000,00 динара по лицу, а највише до 170.000,00 динара по лицу.

# VII ЗАШТИТА ПОДАТАКА О ЛИЧНОСТИ

Сви подаци о личности који буду достављени Националној служби биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица Националне службе која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

Национална служба ће чувати податке о личности у законом предвиђеном року, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

# VIII ОСТАЛЕ ИНФОРМАЦИЈЕ

Информације о мери могу се добити у организационој јединици Националне службе-Филијала Ниш или на сајту [www.nsz.gov.rs](http://www.nsz.gov.rs/).

Јавни позив је отворен од дана објављивања до утрошка расположивих средстава издвојених за ову намену, а најкасније до 31.08.2023.године